Yfirvöld á Haítí hafa farið þess á leit við bandarísk stjórnvöld að þau sendi hersveitir til landsins til að tryggja innviði þess. Leit stendur enn yfir að átta kólumbískum málaliðum sem grunaðir eru um að hafa tekið þátt í að myrða forsetann.
Upplausnarástand hefur verið á Haítí eftir morðið á SJovenel Moís forseta landsins aðfaranótt miðvikudags. Tveir menn gera tilkall til forsætisráðherraembættisins, þingið er óstarfhæft og íbúar hafa látið reiði sína í ljós á götum úti.
Leit stendur enn yfir að átta kólumbískum málaliðum, sem grunaðir eru um að hafa tekið þátt í að myrða Moise, sautján eru í haldi og þrír féllu í skotbardaga við lögregluna. Enn liggur ekki fyrir hverjir fengu þá til að ráða forsetann af dögum eða hvers vegna.
Stjórnvöld í Port-au-Prince hafa nú beðið Bandaríkjastjórn að senda herlið til Haítí til að tryggja hafnir, flugvelli, eldsneytisbirgðir og fleiri lykilinnviði í ljósi stöðunnar.
Það ætla Bandaríkjamenn hins vegar ekki að gera að svo stöddu en Jen Psaki, talskona Hvíta hússins, greindi frá að háttsettir fulltrúar alríkislögreglunnar og heimavarnarráðuneytisins yrðu sendir til höfuðborgarinnar til að kanna með hvaða hætti hægt sé að koma Haítum til hjálpar.
We will be sending senior FBI and DHS officials to Port-au-Prince as soon as possible to assess the situation and how we may be able to assist.
Um þúsund manns komu saman við bandaríska sendiráðið í Haítí í nótt í þeirri von um að þeim yrði hleypt til Bandaríkjanna. Stephane Dujarric, talsmaður Sameinuðu þjóðanna, varar við því að ástandið eigi eftir að versna enn frekar í landinu, sem er eitt það fátækasta í heimi.
this is the worst humanitarian crisis Haiti has faced over the past few years, and it's deteriorating week after week.
Yfirvöld á Haítí hafa óskað eftir aðstoð bandarískra hersveita við að bregðast við vaxandi ólgu meðal íbúa. Átta er enn leitað vegna morðsins á forseta landsins.